Jeep Commander

Το Jeep Commander ήταν ένα μεσαίο SUV αυτοκίνητο, που παρήχθη από την αμερικανική αυτοκινητοβιομηχανία Jeep, από τις 18 Ιουλίου 2005 έως τον Νοέμβριο του 2010.

Βασικά στοιχεία 

Το Jeep Commander (κωδικός σασί: XK) παρουσιάστηκε για πρώτη φορά στο Σαλόνι Αυτοκινήτου της Νέας Υόρκης τον Απρίλιο του 2005, μπήκε στη μαζική παραγωγή στις 18 Ιουλίου 2005 και κυκλοφόρησε ως μοντέλο της σεζόν (model year) του 2006, ενώ στην Ευρώπη κυκλοφόρησε την άνοιξη του 2006 (κωδικός σασί για τα εξαγωγικά μοντέλα: XH). Τα Commander που διατέθηκαν στην Ευρώπη, κατασκευάζονταν στην Αυστρία από την Magna Steyr, μαζί με τα Jeep Grand Cherokee ευρωπαϊκής κυκλοφορίας.

Βασίστηκε στην πλατφόρμα του Jeep Grand Cherokee τρίτης γενιάς (WK) και πρακτικώς ήταν μια 7-θέσια εκδοχή του Grand Cherokee, με λίγο μεγαλύτερο μήκος αμαξώματος και πιο «κυβοειδή» αισθητική, η οποία παρέπεμπε στην πρώτη γενιά του Jeep Cherokee (XJ) του 1984. Μια παρόμοια αισθητική υιοθετήθηκε και στην τρίτη γενιά του Cherokee (KK) που εισήχθη για πρώτη φορά το 2007.

Το Commander έφερε σχεδόν πάντα 7-θέσιο σαλόνι (αν και μπορούσε να παραγγελθεί και ως 5-θέσιο, με μια έκπτωση στην τιμή πώλησης), σε αντίθεση με το αποκλειστικά 5-θέσιο Grand Cherokee, έχοντας μάλιστα και μεγαλύτερο ύψος οροφής για την 2-η και την 3-η σειρά καθισμάτων (που βρίσκονταν σε υψηλότερο επίπεδο από την πρώτη σειρά), αν και η διαφορά ύψους κρυβόταν έξυπνα από τις πλαϊνές ράγες οροφής. Η ίδια σχεδιαστική ιδέα είχε τότε εφαρμοστεί και στα αντίπαλα μοντέλα Chevrolet TrailBlazer EXT και GMC Envoy XL.

Εκδόσεις 

Σε όλες τις χώρες κυκλοφορίας του, το Commander προσφερόταν σε τρεις εκδόσεις εξοπλισμού, αντίστοιχες με αυτές του Grand Cherokee και με κοινά ονόματα:

 Base (2005 – 2010), η βασική έκδοση - το 2007 μετονομάστηκε σε Sport.
 Limited (2005 – 2010).
 Overland (2007 – 2009).

Στην Ευρώπη, το Commander κυκλοφόρησε ως μεγάλο SUV πολυτελείας. Αντιθέτως, στις ΗΠΑ θεωρήθηκε επίσημα ως ημι-πολυτελές μεσαίο SUV, λόγω της ύπαρξης πολλών μοντέλων SUV με πολύ μεγαλύτερες διαστάσεις, από πολλές άλλες αυτοκινητοβιομηχανίες.

Ενεργητική και παθητική ασφάλεια 

Ιδιαίτερα μεγάλη έμφαση είχε δοθεί στην ασφάλεια. Το Jeep Commander έφερε στάνταρ τα εξής στοιχεία ενεργητικής και παθητικής ασφάλειας:

 Σύστημα Αντιμπλοκαρίσματος Τροχών (ABS).
 Σύστημα Ελέγχου Πρόσφυσης (traction control system), ικανό να ανιχνεύει τυχόν ολίσθηση σε κάθε τροχό ξεχωριστά και να τον / τους φρενάρει ή / και να μειώνει την ροπή του κινητήρα μέχρι να αποκατασταθεί η πρόσφυση.
 Σύστημα Ελέγχου Ευστάθειας (ESP), ιδιαίτερα χρήσιμο σε κρίσιμες συνθήκες οδήγησης, όπως στις στροφές και σε οδοστρώματα με μειωμένη πρόσφυση (βροχή, χιόνι, πάγος ή χαλίκι).
 Σύστημα Ελέγχου Πίεσης Ελαστικών, με αισθητήρες πίεσης στα ελαστικά και στους 4 τροχούς, οι οποίοι στέλνουν διαρκώς σήματα σε έναν δέκτη στο όχημα και σε τυχόν απώλεια πιέσεως, ανάβει η σχετική λυχνία.
 Electronic Roll Stability Control. Μία επιπρόσθετη λειτουργία του ESP, το οποίο χρησιμοποιεί τα δεδομένα από το σύστημα αυτό, με επιπλέον σκοπό να προλάβει και τον κίνδυνο της ανατροπής. Σε τυχόν επικίνδυνη κατάσταση, μειώνει την ροπή του κινητήρα και φρενάρει τον κατάλληλο τροχό, για την σταθεροποίηση του οχήματος.
 Υποβοήθηση Φρεναρίσματος (Brake Assist). Το σύστημα ανιχνεύει την κίνηση της πέδησης έκτακτης ανάγκης και αμέσως προσφέρει την μέγιστη δύναμη πέδησης για τη συντομότερη δυνατή απόσταση ακινητοποίησης.
 Κολώνα τιμονιού που καταρρέει σε μετωπική πρόσκρουση.
 Προηγμένους, 2 σταδίων μπροστινούς αερόσακους οδηγού και συνοδηγού, με σύστημα που ανιχνεύει και ταξινομεί την σοβαρότητα της πρόσκρουσης και ενεργοποιεί ανάλογα τους αερόσακους, με δυνατότητα για 2 πιθανά στάδια ανοίγματος.
 Πλευρικούς αερόσακους τύπου κουρτίνας, προστασίας πλευρών και κεφαλής (αερόσακους τύπου combo), για την πρώτη και τη δεύτερη σειρά καθισμάτων.
 Κεντρικό κλωβό ασφαλείας, σε συνδυασμό με ζώνες ελεγχόμενης παραμόρφωσης εμπρός και πίσω, ικανές να απορροφήσουν μεγάλο μέρος της ενέργειας πρόσκρουσης.
 Επιπλέον ενισχύσεις, με δοκούς στις εμπρός και πίσω πόρτες, για καλύτερη προστασία στους επιβάτες σε πλευρική πρόσκρουση.
 Πυροτεχνικούς προεντατήρες στις μπροστινές ζώνες ασφαλείας.
 Ρυθμιζόμενες σε ύψος ζώνες ασφαλείας.
 Βομβητή υπενθύμισης χρήσης ζώνης ασφαλείας για τον οδηγό.

Επίσης, το Commander προσέφερε και ένα έξτρα πακέτο με οθόνη στην κεντρική κονσόλα του ταμπλό, με κάμερα οπισθοπορείας, DVD-player και τηλεόραση.

Κινητήρες 

Στις Ηνωμένες Πολιτείες, το Jeep Commander κυκλοφόρησε με τους εξής κινητήρες βενζίνης, οι οποίοι ήταν κοινοί με αυτούς του Jeep Grand Cherokee τρίτης γενιάς:

 3.7 λίτρα PowerTech V6 / 3.701 cm³ (2005 – 2010).
 4.7 λίτρα PowerTech V8 / 4.703 cm³ (2005 – 2009).
 5.7 λίτρα Hemi V8 / 5.654 cm³ (2005 – 2010).

Στην Ευρώπη και σε ορισμένες ακόμα αγορές, όπως στη Χιλή, στη Νότια Αφρική και στη Νότια Κορέα, το Commander διατέθηκε επιπλέον και με έναν κινητήρα ντίζελ V6 από την DaimlerChrysler, με τεχνολογία BlueTec:

 3.0 λίτρα CRD V6 turbodiesel / 2.987 cm³, 160 kW (218 hp DIN) και 510 N·m (376 ft·lbf)

Πωλήσεις στις ΗΠΑ

Αναφορές

Εξωτερικοί σύνδεσμοι 

 2006-2010 Jeep Commander review by Consumerguide.com
 xkjeeps.com
 Jeep Commander Info
 Jeep Commander Blog
 Jeep Commander 4.7 L 2007 model year test

Αυτοκίνητα SUV
Αμερικανικά αυτοκίνητα
Commander